สินเชื่อบ้านซึมยาวยอดโอนหาย50%
ธนาคารธนชาต ทำใจน้ำท่วมซัดสินเชื่อบ้านปีนี้หลุดเป้า 5,000 ล้าน ยอดโอนเดือน ต.ค.หายกว่าครึ่ง คาดซึมยาวถึงต้นปีหน้า
30 ต.ค. 2565

ธนาคารธนชาต ทำใจน้ำท่วมซัดสินเชื่อบ้านปีนี้หลุดเป้า 5,000 ล้าน ยอดโอนเดือน ต.ค.หายกว่าครึ่ง คาดซึมยาวถึงต้นปีหน้า 
นายณัฐพล ลือพร้อมชัย ผู้อำนวยการอาวุโส ฝ่ายพัฒนาผลิตภัณฑ์สินเชื่อเคหะ ธนาคารธนชาต เปิดเผยว่า ปัญหาอุทกภัยครั้งใหญ่ส่งผลให้เดือน ต.ค.ที่ผ่านมา มีลูกค้าสินเชื่อที่อยู่อาศัยของธนาคารกว่า 50% ตัดสินใจชะลอการโอนบ้านออกไป จึงประเมินว่าสินเชื่อที่อยู่อาศัยมีแนวโน้มชะลอตัวยาวไปจนถึงสิ้นไตรมาสแรกของปีหน้า ทำให้สินเชื่อที่อยู่อาศัยของธนาคารในปีนี้จะโตได้เพียง 5% หรือ 1.5 หมื่นล้านบาท ต่ำกว่าเป้าที่ตั้งไว้ 2 หมื่นล้านบาท 
“สินเชื่อปีนี้คงหลุดเป้าแล้ว ยอดโอนในเดือนที่แล้วชอร์ตไปเลย เพราะลูกค้าต้องรอให้โครงการซ่อมแซมความเสียหายให้ ขณะที่ลูกค้าใหม่ก็ต้องชะลอการตัดสินใจไปด้วยจากค่าใช้จ่ายที่เพิ่มขึ้นในช่วงนี้ แม้ว่าดีมานด์ ในตลาดยังมีอยู่” นายณัฐพล กล่าว
ผู้บริหารธนาคารธนชาต คาดว่ายอดสินเชื่อใหม่ในปีหน้าจะเติบโตได้ 20% หรือ 1.7-1.8 หมื่นล้านบาท และจะต้องออกแคมเปญดอกเบี้ย 0% ออกมากระตุ้นตลาด 
ขณะที่การช่วยเหลือลูกค้าน้ำท่วมนั้น ลูกค้าสินเชื่อบ้านที่มีอยู่ราว 1 หมื่นกว่าราย ส่วนใหญ่ยังชำระหนี้ได้อยู่ ส่วนที่ต้องเข้าโครงการพักหนี้มีเพียง 500 รายเท่านั้น จึงไม่น่ากังวล โดยมาตรการช่วยเหลือลูกค้าจะพักชำระหนี้ให้ 3 เดือน ลดค่างวดนาน 12 เดือน หากต้องการสินเชื่อเพื่อซ่อมแซมบ้านจะคิดดอกเบี้ยคงที่ปีแรก 4.5% หลังจากนั้นเอ็มแอลอาร์ลบ 0.5%